Innocentius episcopus, seruus seruorum Dei, dilictis filiis abbati et conuentui monasterii Sancti Stephani diuionensis ordinis Sancti Augustini lingonensis diocesis, salutem et apostolicam benedictionem; ex parte vestra fuit propositum coram nobis, quod nonnulli clerici et laici asserentes contra vos aliquid questionis habere, aliquando canonicos interdum conuersos, et nonnunquam animalia et alia bona monasterii vestri pretextu cuiusdam prauæ consuetudinis temeritate propria, vadiare inuadere ac tandiu detinere præsumunt, donec sit eis de huiusmodi questionibus iuxta ipsorum bene placitum satisfactum, quamquam in vos iuridictionem non habeant qua hæc possint ordinariam vel etiam delegatam: cum itaque iudicialis ordo ideo sit in medio constitutus ut nemo sibi audeat presumere ultionem, et ob hoc id tanquam nullo iure subnixum non sit aliquatenus tollerandum. Nos volentes quieti vestæ consulere et predictorum malitiis obviare auctoritate presentium districtius inhibemus, ne quis auctoritate predictæ consuetudinis vobis memoratas inferre molestias ac bona prædicti monasterii absque iuris ordine occupare, vadiare, inuadere seu quolibet modo detinere præsumat. Nulli ergo omnino hominum liceat hanc paginam nostræ inhibitionis infringere vel ei ausu temerario contraire: si quis autem hoc attemptare præsumpserit, indignationem omnipotentis Dei et beatorum Petri et Pauli apostolorum eius se nouerit incursurum: datum Lugduni nonas martii pontificatus nostri anno octavo. Sigillatum in plumbo sub filio serico.